DA Den Europæiske Unions Tidende L 48/43

AFGØRELSE Nr. 1/2005 TRUFFET AF AVS/EF-TOLDSAMARBEJDSUDVALGET

af 8. februar 2005

om undtagelse fra begrebet »produkter med oprindelsesstatus« for at tage hensyn til Kap Verdes særlige situation for så vidt angår produktionen af skjorter til mænd (HS-pos. 6205)

(2005/141/EF)

AVS/EF-TOLDSAMARBEJDSUDVALGET HAR —

under henvisning til AVS/EF-partnerskabsaftalen undertegnet i Cotonou den 23. juni 2000, særlig artikel 38 i den til bilag V knyttede protokol nr. 1, og

ud fra følgende betragtninger:

(1) Artikel 38, stk. 1, i nævnte protokol indeholder bestemmelser om undtagelser fra oprindelsesreglerne, som kan indrømmes, når udviklingen af eksisterende industrier eller oprettelsen af nye industrier berettiger hertil.

(2) Den 30. september 2004 forelagde AVS-staterne på vegne af Kap Verdes regering en anmodning om undtagelse fra protokollens oprindelsesregel, for så vidt angår landets produktion af skjorter til mænd, for 140 000 stk. i 2004 og med en gradvis forhøjelse til 180 000 stk. i 2008.

(3) Den undtagelse, der anmodes om, er begrundet i henhold til de relevante bestemmelser i artikel 38, stk. 1-5. Kap Verde kan i sin produktion af skjorter til mænd ikke på grundlag af kumulationsbestemmelserne anvende en tilstrækkelig mængde egnede materialer med oprindelse i Fællesskabet, de oversøiske lande og territorier (OLT) eller andre AVS-stater. Kap Verde er en af de mindst udviklede AVS-stater og en AVS-østat, og undtagelsen forventes at få en positiv økonomisk og social virkning, særlig for beskæftigelsen, i Kap Verde.

(4) Undtagelsen vil i betragtning af den forventede importmængde ikke kunne medføre alvorlig skade for en industri, der er etableret i Fællesskabet, forudsat at betingelserne vedrørende mængder, tilsyn og varighed overholdes.

(5) Undtagelsen kan imidlertid ikke indrømmes for de ønskede perioder. AVS-staterne har indgivet anmodningen på et sådant tidspunkt, at AVS/EF-Toldsamarbejdsudvalget ikke kan træffe afgørelse inden den 1. januar 2005. Desuden skal nye handelsarrangementer for AVS-staterne træde i kraft senest den 1. januar 2008. En undtagelse, som er indrømmet under den nuværende ordning, vil således ikke længere være relevant efter den 31. december 2007, hvor de juridiske rammer for undtagelsen ophører med at eksistere. Undtagelsens gyldighed bør følgelig begrænses til en periode på tre år fra begyndelsen af januar 2005 til udgangen af 2007.

(6) I henhold til artikel 38 kan Kap Verde derfor indrømmes en undtagelse for skjorter til mænd for 160 000 stk. i 2005, 170 000 stk. i 2006 og 180 000 stk. i 2007 —

TRUFFET FØLGENDE AFGØRELSE:

Artikel 1

Som undtagelse fra de særlige bestemmelser i listen i bilag II til protokol nr. 1 knyttet til AVS/EF-partnerskabsaftalens bilag V anses skjorter til mænd henhørende under HS-pos. 6205, som er fremstillet i Kap Verde af stof uden oprindelsesstatus, for at have oprindelse i Kap Verde i overensstemmelse med denne afgørelse.

Artikel 2

Den i artikel 1 omhandlede undtagelse gælder for de produkter og de mængder, der er anført i bilaget til denne afgørelse, og som indføres i Fællesskabet fra Kap Verde i perioden fra 1. januar 2005 til 31. december 2007.

Artikel 3

De i bilaget omhandlede mængder forvaltes af Kommissionen, som træffer alle administrative foranstaltninger, som den skønner egnede til at sikre en effektiv forvaltning heraf. Artikel 308a, 308b og 308c i Kommissionens forordning (EØF) nr. 2454/93 (1) vedrørende forvaltning af toldkontingenter finder tilsvarende anvendelse på forvaltningen af de mængder, der er anført i bilaget.

Artikel 4

Kap Verdes toldmyndigheder træffer de nødvendige foranstaltninger til at føre mængdekontrol med udførslen af de i artikel 1 nævnte produkter. Med henblik herpå skal alle varecertifikater, som de udsteder inden for rammerne af denne afgørelse, henvise dertil. Kap Verdes kompetente myndigheder sender hvert kvartal Kommissionen en opgørelse over de mængder, for hvilke der er udstedt EUR.1-varecertifikater i medfør af denne afgørelse, med angivelse af certifikaternes løbenumre.

Artikel 5

Rubrik 7 i EUR.1-varecertifikater, der udstedes i medfør af denne afgørelse, skal indeholde en af følgende angivelser:

— »Derogation — Decision No 1/2005«

— »Derrogação — Decisão n.o 1/2005«.

Artikel 6

AVS-staterne og medlemsstaterne og Det Europæiske Fællesskab træffer hver især de nødvendige foranstaltninger til denne afgørelses gennemførelse.

Artikel 7

Denne afgørelse træder i kraft på dagen for vedtagelsen.

Denne afgørelse anvendes fra den 1. januar 2005.

Udfærdiget i Bruxelles, den 8. februar 2005. På AVS/EF-Toldsamarbejdsudvalgets vegne Robert VERRUE Isabelle BASSONG Formænd

(1) EFT L 253 af 11.10.1993, s. 1. Senest ændret ved forordning (EF) nr. 2286/2003 (EUT L 343 af 31.12.2003, s. 1).